For 1000 år siden handlede vikingerne på en plads i Sebbersund. Og i weekenden blev pladsen genskabt for en stund, da Vikingebyen Sebbersund inviterede til marked med bål, håndarbejde og krigerskole. - Vikingetiden er jo en utrolig vigtig del af Danmarks historie. Man kan se, at det virkelig er noget, der interesserer folk, siger Elin Møller, der er tidligere formand for Vikingebyen Sebbersund. Ild var et vigtigt element for vikingerne, som lavede mad over bål og smedede redskaber ved essen. Og for at indfange den helt rigtige vikingestemning, blev markedet, der egentlig skulle afholdes i august, udsat til september, fordi sommerens tørke medførte afbrændingsforbud. Afbrændingsforbuddet er ophørt, og dermed kunne vikingetiden mindes for fulde drøn i Sebbersund. - Vi er så heldige, at der er fundet en helt speciel handelsplads her i Sebbersund, hvor der har været rigtig mange vikinger, der kom til. Der er stadig mulighed for mange års udgravninger her. Der er mange fund, som endnu ikke er kommet frem i lyset, siger Elin Møller.

Opsummering:
Vikingebyen Sebbersund inviterede i weekenden til vikingemarked.